Р Е Ц Е Н З И Я

От: Доц. д-р Христо Георгиев Сирашки

Стопанска академия „Д. А. Ценов” – Свищов

Относно: дисертационен труд за присъждане на образователна и научна степен **„доктор“** по професионално направление 1.3. Методика на обучението по **английски език**

***Основание*** за представяне на рецензията: участие в състава на научното жури по защита на дисертационния труд съгласно Заповед № ВО38-501/ 15.07.2016 на **Ректора на СОФИЙСКИ УНИВЕРСИТЕТ „СВ.КЛИМЕНТ ОХРИДСКИ”.**

Автор на дисертационния труд: **Петър Димитров Тодоров**

Тема на дисертационния труд: **Внедряване на интегриран модел за електронно обучение по английски език на икономисти**

1. **Информация за дисертанта**

През периода 2014-2016 г. дисертантът се е обучавал по докторска програма към катедра по „Методика на чуждоезиковото обучение” в СУ „Св. Климент Охридски” в самостоятелна форма на подготовка. През 2003г. Петър Тодоров придобива ОКС „Бакалавър” от Шуменски университет „Епископ Константин Преславски“ – специалност „Английска филология“. Магистратура завършва през 2005 г. във Великотърновския университет „Св. Св. Кирил и Методий“ със специалност „американистика“. Като част от обучението си в магистърската програма, осъществява студентска мобилност по програма Еразъм в Университет „Карл Франценс“ – гр. Грац, Австрия, катедра „Американистика“.

През 1999 г. постъпва на работа в СОУ „Николай Катранов“ гр. Свищов, където и до днес преподава на паралелки с профилирано изучаване на чужди езици като учител по английски език на втори трудов договор. От 2006 г., Петър Тодоров е преподавател към катедра „Чуждоезиково обучение“ в СА „Д. А. Ценов“ – гр. Свищов., а през 2008г. е повишен в длъжност старши преподавател.

С цел повишаване на професионалната си квалификация докторантът реализира редица обучения и мобилности:

* 2012 г. – обучение в гр. Кеймбридж, Великобритания по програма Коменски на тема „Използването на информационни и комуникационни технологии в образованието“;
* 2012 г. – успешно полага изпит и получава сертификат за учители от Университета в Кеймбридж (Teacher Knowledge Test: Knowledge about Language – Band 4);
* 2014 г. – преподавателска мобилност по програма Еразъм в град Фаф, Португалия, където изнася лекции на студенти на тема „Използването на съвременни технологии в обучението по чужд език“;
* 2016 г. – преподавателска мобилност по програма Еразъм + в град Венло, Холандия, където участва във водене на упражнения и семинарни занятия по икономически английски език.

Петър Тодоров разработва курсовеза дистанционно и електронно обучение на студенти (бакалавър и магистър) в СА „Д. А. Ценов”, както и към Център за професионално обучение към Стопанска Академия.

1. **Обща характеристика на представения дисертационен труд**

Дисертационният труд е с обем от 191 страници. Структурата включва съдържание, списък на фигури и таблици, увод, организация на изследването, изложение състоящо се от три глави, заключение, научни приноси, списък с публикации, библиография и приложения. Използвани са 103 литературни източника, в това число 47 на български език и 56 на английски език. В дисертационният труд са представени 19 таблици и 28 фигури.

Темата на дисертационният труд е актуална и дисертабилна, тъй като обогатява теоретичните и практическите насоки за електронно обучение по английски език на икономисти. Дисертационният труд е насочен към потребностите на преподаватели и обучаеми в сферата на икономическите науки от иновативни подходи при изучаването на втори език. В този смисъл, темата е актуална и предоставя възможност на автора да проведе едно обстойно оригинално изследване както на добрите практики в тази област, така и на ефективността от тяхното внедряване.

Целта на изследването е формулирана ясно и конкретно, успешно е декомпозирана в седем изследователски задачи, които са логически свързани с проверка на работната хипотеза. Обектът, предметът и основната теза на изследването са дефинирани коректно в увода.

От списъкът с използвана литература проличава целенасоченост на научното изследване, а броят на източниците приемам за достатъчен. В дисертационният труд литературните източници са използвани уместно и цитирани коректно.

1. **Оценка на получените научни и научно-приложни резултати**

Изследването е извършено с комплекс от научни методи и подходи, съобразен с поставените цели, предмета и тезата на дисертационния труд. По конкретно са използвани: педагогически експеримент, теоретичен анализ, анкетен метод, статистически анализ, логическо описание, системен подход, емпиричен подход и др.

За постигане на целите на научното търсене, авторът посочва, че се използва метода на триангулация, като по този начин се разработва модел на електронно обучение, базиран на научната литература в областта, а именно методът на изнесената класна стая (the flipped classroom), интегрирането и в системата за управление на курсове Мудъл (Moodle) и създаването на дейности чрез софтуерното приложение Hot Potatoes. Проведен е сериозен педагогически експеримент, чиято цел е да приложи този модел върху конкретна група обучаеми, и със същите тези обучаеми е проведено анкетно проучване, чиято цел е да установи какво е било въздействието на модела върху тях самите.

Като приносен момент може да се приеме проведеното обучение и извършените анализи на резултатите от представянето на студентите в отделните дейности и анкетирането на студентите преди и след провеждането на експеримента. Доказва се, че внедряването на предложения педагогически модел за електронно обучение има положително влияние върху качеството на обучението по английски език на студенти по икономика.

В резултат от работата по темата поставената цел и задачи са изпълнени.

1. **Оценка на научните и научно-приложни приноси**

Съгласен съм с посочените приноси. Справката от автореферата обективно отразява научните и научно-приложни постижения на дисертационния труд.

1. В настоящия научноизследователски проект е направен преглед на състоянието на електронното обучение в съвременната литература на английски и български език. Открива се, че обучение с приложение на ИКТ е ефективно.
2. Създаден е педагогически модел за електронно обучение по английски език на икономисти. Моделът е внедрен в реално обучение в СА „Д. А. Ценов“.
3. Доказана е хипотезата, направена въз основа на проучването на мнението на експерти у нас и в чужбина.
4. **Оценка на публикациите по дисертацията**

В материалите по защитата са представени 3 броя публикации, от които: самостоятелни научни доклади от участия в конференции – 1бр.; монография в съавторство - 1 бр.; статия – 1 бр. С тях докторантът е направил публично достояние основните идеи и научните си достижения в дисертационния труд.

1. **Оценка на автореферата**

Авторефератът отговаря на изискванията и отразява коректно основни моменти от цялостното съдържание на дисертационния труд.

1. **Критични бележки, препоръки и въпроси**

Считам, че докторантът Петър Тодоров трябва да продължи бъдещите си изследвания и научно-приложна дейност в областта на електронното обучение по английски.

В заключението авторът посочва, че предложеният модел може да бъде репликиран, надграждан и доразвиван. На защитата докторантът би могъл да посочи конкретни примери как това може да бъде осъществено.

1. **Заключение**

Дисертационният труд на тема „**Внедряване на интегриран модел за електронно обучение по английски език на икономисти**” представлява актуално и задълбочено изследване. Въз основа на посочените достойнства, научни и научно-приложни приноси давам **положителна** оценка на дисертационния труд и **подкрепям** присъждането на образователната и научна степен „доктор” на Петър Димитров Тодоров по професионално направление 1.3. Методика на обучението по английски език.

30.08.2016 г. Подпис: ………………………

/доц. д-р Христо Сирашки/